Miquette Giraudy

Miquette Giraudy, niekedy používajúca alternatívne mená Monique Giraudy a Marsiale Giraudy (* 9. február 1953, Nice) je francúzska hráčka na klávesové nástroje, speváčka a skladateľka. Začínala koncom šesťdesiatych rokov ako asistentka režisérky Jackie Raynal a v roku 1969 sa podieľala na realizácii filmu More režiséra Barbeta Schroedera. V roku 1972 si zahrala menšiu rolu v jeho filme La Vallée. V roku 1974 sa stala členkou skupiny Gong, v ktorej pôsobil aj jej priateľ Steve Hillage. So skupinou nahrala album You (1974) a Shamal (1976) a v roku 1976 spolu s Hillageom z kapely odišla.

V nasledujúcich rokoch hrala na Hillageových sólových albumoch Fish Rising (1975), L (1976), Motivation Radio (1977) , Green (1978), Live Herald (1979), Open (1979) a For to Next / And Not Or (1983). Hoci ambientný album Rainbow Dome Musick vyšiel výhradne pod Hillageovým menom, výrazne sa na ňom podieľala aj Giraudy. Od roku 1991 s Hillageom pôsobí v skupine System 7 a od roku 1994 spolu s Hillageom opäť pôsobila s niekoľkými prestávkami v skupine Gong, s ktorou v roku 2009 nahrala album 2032.

 Zdroj 

Kategória:Francúzske speváčky elektronickej hudby
Kategória:Francúzske rockové speváčky
Kategória:Francúzski klávesisti elektronickej hudby
Kategória:Francúzski rockoví klávesisti
Kategória:Francúzski skladatelia modernej hudby
Kategória:Osobnosti z Nice